ଫେବୃୟାରୀ ୧ରୁ ଲାଗୁ ହେବ ଇ-ଓ୍ବେ ବିଲ୍\t December 31st, 23:20 PM December 31st, 23:20 PM\nନୂଆଦିଲ୍ଲୀ, ୩୧-୧୨(ପି.ଟି.) ଏକ ରାଜ୍ୟରୁ ଅନ୍ୟ ରାଜ୍ୟକୁ ମାଲ ପରିବହନ କରିବାକୁ ହେଲେ ଫେବୃୟାରୀ ମାସରୁ ଇ-ଓ୍ବେବିଲ୍ ହାତେଇବାକୁ ପଡିବ। ଏହା ବାଧ୍ୟତାମୂଳକ ଭାବେ କାର୍ଯ୍ୟ କରିବ। ଏହି ବିଲ୍ ନ ଥିଲେ କୌଣସି ସଂସ୍ଥା ମାଲ ପରିବହନ କରି ପାରିବେ ନାହିଁ ବୋଲି ଜଣେ ବରିଷ୍ଠ ଅଧିକାରୀ ସୂଚନା ଦେଇଛନ୍ତି। ମାଲ ପରିବହନ ସମୟରେ ଟିକସ ଫାଙ୍କୁଥିବା ସଂସ୍ଥାକୁ ଧରିବା ସହିତ ୨୦% ପର୍ଯ୍ୟନ୍ତ ଟିକସ ଜନିତ ରାଜସ୍ବ ବୃଦ୍ଧି କରିବା ପାଇଁ ଏହି ବ୍ୟବସ୍ଥା କାର୍ଯ୍ୟକାରୀ ହେବ। ଏହା ସାମଗ୍ରୀ ଓ ସେବା ଟିକସ(ଜିଏସ୍ଟି) ଲାଗୁ ହେବା ପରଠାରୁ କାର୍ଯ୍ୟକରିବାର ଥିଲେ ମଧ୍ୟ ଆଇଟି ନେଟ୍ଓ୍ବର୍କ ପ୍ରସ୍ତୁତ ହୋଇ ନ ଥିବାରୁ ଏଥିରେ ବିଳମ୍ବ ହୋଇଛି ବୋଲି ଅଧିକାରୀ ଜଣକ କହିଛନ୍ତି। କିନ୍ତୁ ଜିଏସ୍ଟି ଲାଗୁ ହେବା ପୂର୍ବରୁ ଏହି ଇ-ଓ୍ବେବିଲ୍ ବ୍ୟବସ୍ଥା ପାଖାପାଖି ୧୭ଟି ରାଜ୍ୟରେ କାର୍ଯ୍ୟକରୁଛି। ଉକ୍ତ ରାଜ୍ୟଗୁଡିକରେ ଉତ୍ତମ ଆଇଟି ସୁବିଧା ଥିବା ଅଧିକାରୀ ଜଣକ କହିଛନ୍ତି। ରାଜ୍ୟ ରାଜ୍ୟ ମଧ୍ୟରେ ମାଲ ପରିବହନ ପାଇଁ ଫେବୃୟାରୀ ୧ରୁ ଏବଂ ରାଜ୍ୟ ଭିତରେ ପରିବହନ ପାଇଁ ଜୁନ୍ ୧ରୁ ଇ-ଓ୍ବେ ବିଲ୍ ବାଧ୍ୟତାମୂଳକ ହେବ। ସେହିପରି ଫେବୃୟାରୀ ଜୁନ୍ ମଧ୍ୟରେ କେଉଁ ସମୟରେ ରାଜ୍ୟ ଭିତରେ ମାଲ୍ ପରିବହନ ସକାଶେ ଇ-ଓ୍ବେବିଲ୍ ଲାଗୁ କରାଯିବ ସେଥିପାଇଁ ରାଜ୍ୟ ସରକାରଗୁଡିକୁ ବିକଳ୍ପ ପ୍ରଦାନ କରାଯିବ। ସେହିପରି ୧୦ କି.ମି. ମଧ୍ୟରେ ମାଲ ପରିବହନରେ ଏହା ରାଜ୍ୟ ସରକାର ଲାଗୁ କରିବାକୁ ଚାହୁଁଛନ୍ତି କି ନାହିଁ ସେ ବିକଳ୍ପ ମଧ୍ୟ ପ୍ରଦାନ କରାଯିବ। ଜରୁରିକାଳୀନ ଓ ଅତ୍ୟାବଶ୍ୟକ ସାମଗ୍ରୀ ପରିବହନରେ ଏହା ଆବଶ୍ୟକ ହେବ ନାହିଁ। ଯେଉଁ ରାଜ୍ୟଗୁଡିକ ଜିଏସ୍ଟି ଲାଗୁ ହେବା ପୂର୍ବରୁ ଇ-ଓ୍ବେବିଲ୍ ବ୍ୟବସ୍ଥାରେ ମାଲ ପରିବହନ କରାଉଛନ୍ତି ସେଠାରେ ପାଖାପାଖି ୧୫ରୁ୨୦% ଅଧିକ ରାଜସ୍ବ ଆଦାୟ ହେଉଥିବା ସେ କହିଛନ୍ତି। ସେ କହିଛନ୍ତି ଇ-ଓ୍ବେବିଲ୍ ଏସ୍ଏମ୍ଏସ୍ ମାଧ୍ୟମରେ ସୃଷ୍ଟି କରିହେବ ଏବଂ ରଦ୍ଦ ମଧ୍ୟ କରି ହେବ। ଏହି ବିଲ୍ ଜେନେରେଟ୍ ହେଲା ପରେ ବିତରକ, ଗ୍ରହଣକାରୀ ଏବଂ ପରିବହନକାରୀ ସମସ୍ତଙ୍କୁ ଏକ ୟୁନିକ୍ ଇ-ଓ୍ବେ ବିଲ୍ ନମ୍ବର ଜାରି ହେବ। ବାଣିଜ୍ୟ ସଂସ୍ଥା ଏବଂ ଟ୍ରାନ୍ସପୋର୍ଟର ଏହି ବ୍ୟବସ୍ଥାକୁ ୨୦୧୮ ଜାନୁୟାରୀ ୧୬ରୁ ସ୍ବଇଚ୍ଛାରେ କାର୍ଯ୍ୟକାରୀ କରିପାରିବେ। କିନ୍ତୁ ସାରା ଦେଶରେ ଏହା ଫେବୃୟାରୀ ୧ରୁ ବାଧ୍ୟତାମୂଳକ ଭାବେ ଲାଗୁ ହେବ ବୋଲି ଅଧିକାରୀ ଜଣକ କହିଛନ୍ତି।
